Et opgør mellem tre personer udviklede sig torsdag aften til dødstrusler i Aalborg. En 19-årig mand med tilknytning til rockergruppen Hells Angels er sigtet for trusler, mens to andre er sigtet for grov vold mod rockeren. - De tre er sat i arresten og vil formentlig blive fremstillet i grundlovsforhør med krav om varetægtsfængsling, fortæller vagtchef Karsten Kristensen fra Nordjyllands Politi. De tre mænd blev anholdt efter en episode omkring samlingsstedet Fedtebrød på Hadsund vej i Aalborg. Ud over den 19-årige rocker drejer det sig om to mænd på 23 og 33 år, der er kammerater. Ved Fedtebrød mødte kammeraterne den 19-årige mand, som de ifølge politiet har nogle uoverensstemmelser med. Det endte med, at den 19-årige ifølge politiets sigtelse trækker en pistol og peger mod den ene af kammeraterne. Efterfølgende går de to mænd til angreb på den 19-årige, da han ikke længere sigter på dem. - Det drejer sig blandt andet om slag i ansigtet, og de er blevet sigtet for grov vold, fortæller Karsten Kristensen. De tre involverede er ifølge vagtchefen alle personer, som politiet i forvejen kender fra det kriminelle miljø.

Referat:
Tre mænd anholdt efter kontrovers ved samlingsstedet Fedtebrød i Aalborg. En af dem har rockertilknytning.